REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/457-14

18. decembar 2014. godine

B e o g r a d

Z A P I S N I K

63. SEDNICE ODBORA ZA USTAVNA PITANjA I ZAKONODAVSTVO NARODNE SKUPŠTINE, ODRŽANE 18. DECEMBRA 2014. GODINE

Sednica je počela u 12,45 časova.

Sednicom je predsedavao dr Aleksandar Martinović, predsednik Odbora.

Sednici su prisustvovali članovi Odbora: Žarko Mićin, Mujo Muković, zamenik člana Veroljuba Arsića, Dragan Nikolić, Biljana Pantić Pilja, Svetislav Vukmirica, Vojislav Vujić, zamenik člana Petra Petrovića, Neđo Jovanović, Mirko Čikiriz i Tanja Tomašević Damnjanović.

Sednici nisu prisustvovali članovi Odbora: Katarina Rakić, Žarko Obradović, Vesna Martinović, Balint Pastor, Vesna Besarović i prof. dr Janko Veselinović, kao ni njihovi zamenici.

Sednici su prisustvovali: Jevgenija Avetisova i Alis Tomas iz Kancelarije za demokratske institucije i ljudska prava iz Varšave (ODIHR).

Na predlog predsednika Odbora, jednoglasno (sa 9 glasova ZA) je usvojen sledeći

D n e v n i r e d :

1. Rezultati saradnje Odbora za ustavna pitanja i zakonodavstvo sa Kancelarijom za demokratske institucije i ljudska prava iz Varšave (OEBS/ODIHR) na unapređenju zakonodavnog postupka i kvaliteta izrade propisa u Republici Srbiji.

Na početku sednice predsednik Odbora podsetio je da je prema Poslovniku Narodne skupštine u delokrugu rada Odbora za ustavna pitanja i zakonodavstvo, pored ostalog, da prati izgrađivanje pravnog sistema, da donese akt o jedinstvenim metodološkim pravilima za izradu propisa, prati primenu Poslovnika i daje predloge za njegove izmene i dopune. U okviru toga istakao je saradnju Odbora za ustavna pitanja i zakonodavstvo i Kancelarije za demokratske institucije i ljudska prava (ODIHR/OEBS), koja je počela 17. maja 2011. godine kada je u Varšavi potpisan Memorandum o razumevanju, sa ciljem da se unapredi zakonodavni proces i kvalitet izrade propisa u Republici Srbiji. Rezultat tog rada je skup preporuka formulisanih u obliku nacrta Mape puta za regulatornu reformu. Nacrt ovog dokumenta, u skladu sa dinamikom rada i promenama koje su ga pratile, dopunjavan je i menjan. Pred Odborom je poslednja verzija koju su pripremili i dostavili eksperti ODIHR-a. Preporuke se odnose na konsolidaciju zakonodavstva, usklađivanje zakonodavstva, praćenje sprovođenja i evaluacije propisa i transparentne i pristupačne javne konsultacije.

Predsednik Odbora je istakao da prema dosadašnjim dogovorima Kancelarija za demokratske institucije i ljudska prava iz Varšave planira da rad na izradi Mape puta završi do proleća 2015. godine, i rezultate saradnje prezentira u Narodnoj skupštini, u prisustvu svih relevantnih učesnika u ovom Projektu i predstavnika svih učesnika u zakonodavnom postupku u Republici Srbiji.

Gospođa Alis Tomas je predstavila Odboru nacrt Mape puta za regulatornu reformu koja sadrži akcione tačke za reformu zakonodavnog postupka u oblastima konsolidacije zakonodavstva, praćenja sprovođenja i evaluacije propisa i transparentne i pristupačne javne konsultacije. Nakon toga zamolila je članove Odbora da prouče tekst koji je predstavila, i dostave svoja zapažanja i sugestije, kako bi se pre usvajanja tekst Mape puta za reformu zakonodavnog postupka unapredio.

U diskusiji je učestvovao Mirko Čikiriz, član Odbora.

Sednica je završena u 13,15 časova.

Sastavni deo ovog zapisnika čine stenografske beleške.

SEKRETAR PREDSEDNIK

dr Radoje Cerović dr Aleksandar Martinović